STOWER ปัดข่าวทุ่ม 3 หมื่นลบ. ลงทุนฟิลิปปินส์
STOWER ปัดข่าวทุ่ม 3 หมื่นลบ. ลงทุนพัฒนาขยายโครงข่ายโทรคมนาคมฟิลิปปินส์ ยืนยันข้อมูลคลาดเคลื่อนจากความเป็นจริง
22 ธ.ค. 2565

บริษัท สกาย ทาวเวอร์ จำกัด (มหาชน) หรือ STOWER ระบุว่า ตามที่ปรากฏข่าวในหนังสือพิมพ์ฉบับหนึ่ง ในวันที่ 22 ธันวาคม 2565 โดยพาดหัวข่าวว่า “STOWER ทุ่มลงทุนก้อนโต 3 หมื่นล้านบาท รุกฐานฟิลิปปินส์” และมีเนื้อหาข่าวระบุว่า บริษัทวางงบลงทุนปี 2566 ภายใต้บริษัท Globe Telecom กว่า 1,300 ล้านดอลลาร์สหรัฐ หรือ เกือบ 3 หมื่นล้านบาท โดยมีวัตถุประสงค์เพื่อพัฒนาขยายโครงข่ายโทรคมนาคม เดินสายไฟเบอร์ รวมถึงอัพเกรดเครือข่ายระบบ 5G ในประเทศฟิลิปปินส์นั้น
ทั้งนี้ STOWER ชี้แจงว่า STOWER ไม่เคยให้ข้อมูลใดๆกับสื่อดังกล่าว ซึ่งการนำเสนอข่าวของสื่อดังกล่าวมีความคลาดเคลื่อนและไม่ตรงกับความเป็นจริงจากที่บริษัทได้จัดกิจกรรม Opportunity Day ประจำไตรมาส 3/65 ในวันที่ 21 ธันวาคม 2565 ที่ผ่านมา และได้นำเสนอข้อมูลที่ประกอบซึ่งเป็นภาพรวมเศรษฐกิจและโทรคมนาคมของประเทศฟิลิปปินส์ในข้อมูลประกอบดังกล่าว มีข้อมูลบางส่วนที่เป็นการลงทุนขยายโครงข่ายของบริษัทโทรศัพท์เคลื่อนที่ในฟิลิปปินส์ ซึ่งไม่ได้มีความเกี่ยวข้องกับการลงทุนของ STOWER แต่อย่างใด ตามที่สื่อดังกล่าวได้นำเสนอข่าวที่คลาดเคลื่อนจากความเป็นจริง